Henriette Jæger

**Henriette Jæger** (født 2003) er en norsk friidrettsutøver fra Aremark, som representerer Aremark Idrettsforening. Hun drev tidligere med mangekamp, men har gått over til å bli sprinter. Hun løp i finalen på 400 meter under OL i Paris i 2024, og vant kongepokalen under NM i friidrett 2023. I 2025 ble hun nordisk mester på 400 meter innendørs, U23-europamester på 400 meter utendørs og første norske kvinne som vant en øvelse i Diamond League.

## Biografi
Henriette Jæger er født 30. juni 2003 på Aremark. Hun er datter av Unn Merete Lie Jæger (f. 1971) og Lars Martin Jæger (f. 1968), begge tidligere friidrettsutøvere. Moren Lie Jæger er datterens trener og selv flere ganger norsk mester i både spydkast og sleggekast. Fra 2021 tok hun over som datterens hovedtrener. Far, Lars Martin, er lærer, lokalpolitiker for Høyre og selv tidligere friidrettsutøver med sleggekast og kulestøt som sine beste øvelser.

## Idrettskarriere
### 2018
Jæger tok sin første senior-NM-medalje som 14-åring da hun tok bronse på 200 meter under NM i friidrett innendørs 2018.

Hun deltok i U18-klassen på Nordisk juniormesterskap i mangekamp 2018. Der var hun yngst av samtlige, og kom på 2. plass i sjukampen. Jæger løp på det norske laget som tok sølv på 4x100 meter stafett under nordisk juniormesterskap i friidrett 2018. 

### 2019
I juli 2019 deltok Jæger på Sommer-EYOF 2019 i Baku. Her kom hun på andreplass i mangekamp med resultatet 5835 poeng, 78 poeng bak vinneren Saga Vanninen. Jæger løp også på det norske stafettlaget som kom på 5. plass på 1000 meter stafett under mesterskapet.  

Under Nordisk juniormesterskap i friidrett vant Jæger 100 og 200 meter, og hun deltok på 4x100 meter stafett og 4x400 meter stafett, der Norge fikk sølv i begge øvelsene. Hun deltok også i junior-NM, hvor hun tok gull på 100 meter og 200 meter, samt sølv i lengdehopp. Hun mottok pokalen som mesterskapets beste kvinnelige utøver. 

Gjennom 2019 satte Jæger norsk aldersrekord i J16-klassen i både 100 meter (11,70 sek), 200 meter (23,79 sek), 300 meter (38,74 sek) og sjukamp (5889 poeng).

### 2020
Under NM i mangekamp innendørs 2020 tok Jæger bestenotering i verden for jenter U18 med 4414 poeng. Hun slo med det Maria Vicentes tidligere bestenotering på 4371 poeng. Under NM i friidrett innendørs 2020 tok Jæger, som 16-åring, gull på både 60 meter (7,37 s) og 200 meter (23,55 s). Dette var ny norsk aldersrekord på begge øvelsene. 

Utendørs deltok hun i NM i mangekamp 2020 på Fagernes, og vant der J17-klassen med 6129 poeng, som var norsk bestenotering i denne klassen. Hun satte ny norsk J17-bestenotering på 100 meter med 11,51 sekunder, og norsk juniorrekord på 400 meter med 52,52 sekunder under Trondheimslekene.

Den 13. september 2020 satte Jæger bestenotering i verden i U18-klassen under et stevne i Moss. Hun fikk 6301 poeng, etter følgende resultater underveis:
* 100 meter hekk: 13,21 s (+2,7 m/s)
* Høydehopp: 1,69 meter
* Kulestøt (3 kg): 14,69 meter
* 200 meter: 23,36 s (+2,1 m/s)
* Lengdehopp: 6,33 meter (-1,3 m/s)
* Spydkast (500 g): 35,71 meter
* 800 meter: 2.11,37

Under NM i friidrett 2020 vant hun 200 og 400 meter, og hun fikk bronse i lengdehopp.

### 2021
Jæger vant femkamp under NM i friidrett innendørs 2021 med 4471 poeng, ny norsk rekord. Hun forbedret Amalie Iuels gamle rekord fra 2016 (4425 poeng). 

Utendørs deltok hun i Hypomeeting Götzis, og satte der ny norsk U20-rekord i sjukamp (6154 poeng), andre beste poengsum for norske seniorer etter Norgesrekorden til Ida Marcussen. Hun vant to av øvelsene (200 og 800m) og satte fire personlige rekorder, dessuten fikk hun stevnets pris "Rookie of ute year" (Årets nykommer).

### 2022
Under nordisk juniorlandskamp i Malmö i juli vant Jæger 400 meter i U20-klassen med tiden 53,45. 4. august 2022 sprang hun inn til en 4. plass på tiden 52,23 på 400 meter i U20-VM i Cali. Dette var ny norsk aldersrekord på øvelsen, og den beste plasseringen av en norsk utøver på en løpsøvelse i U20-VM noensinne, hvis en ikke tar med 1500 meter og hekkeøvelser. I tillegg til dette tangerte hun også den nordiske U20-rekorden på distansen. Noen uker senere tok hun tre gull under junior-NM i Bærum i 100 meter, 200 meter og lengde. 

### 2023
Jæger ble norsk mester på 400 meter og ble tildelt kongepokalen. Hun vant sølv på 400 meter under U23-EM i friidrett 2023 med ny norsk rekord 51,06 s. I VM 2023 i Budapest ble hun utslått etter fjerdeplass i sitt forsøksheat på 400 meter der hun løp på 51,33. I et stevne i Berlin 3. september 2023 forbedret hun sin norske rekord på 400 meter med tre hundredeler til 51,03.

### 2024
20. januar 2024 satte Jæger norsk rekord på 200 meter innendørs med 22,99 sek. Hun ble dermed første norske kvinne under 23 sekunder på distansen i godkjente forhold. 6. februar satte hun nordisk innendørs rekord på 400 meter med 51,05 sek. 

Mars 2024 deltok Jæger på 400 meter i innendørs VM i friidrett. Der endte hun opp på 7. plass.

I stafett-VM på Bahamas, 5. mai, løp Jæger ankeretappen på Norges lag som senket den norske rekorden på 
4 × 400 meter stafett til 3.26,89 i forsøksheatet. Hun løp samen med Josefine Tomine Eriksen, Amalie Iuel og Lakeri Ertzgaard. Jæger løp igjen siste etappe da rekorden ble senket med ett hundredel dagen etter. Ertzgaard var da erstattet med Elisabeth Slettum på tredje etappe. I finalen løp Norge inn til femteplass og forbedret rekorden til 3.26,88. I EM i friidrett 2024 i juni ble rekorden forbedret ytterligere til 3.26,05, men nå uten Jæger på laget.

Under Trond Mohn Games 2024 løp hun inn til norsk bestenotering på 300 m på 35,46, den sjette beste tiden løpt noensinne i verden på den uvanlige distansen.

Under europamesterskapet i Roma 2024 løp hun inn til fjerdeplass på 200 meter.

Jæger tok to gull i NM 2024 i Sandnes, på 200 meter og 400 meter. På 200 meter satte hun mesterskapsrekord med 22,86.

Den 14. juli 2024 forbedret hun sin norske rekord på 400 m med nesten ett sekund da hun løp på 49,85 i La Chaux-de-Fonds i Sveits. Tiden var også ny nordisk rekord på diatansen.

Under OL i Paris ble Jæger første norske kvinne på 400 m i OL noensinne. Her tok hun seg til finalen, der hun kom på 8. plass med 49,96.

### 2025
Jæger sesongdebuterte innendørs under Nordisk mesterskap i friidrett innendørs 2025 (Nordic Indoor Match) i Espoo, der hun vant 200 meter. En uke senere deltok hun i Copernikus Cup i Polen, og vant der 400 meter med ny norsk rekord og årsbeste i verden innendørs på 50,44 sekunder. Hun vant 200 meter og 400 meter under NM i friidrett innendørs 2025.

Under EM i friidrett innendørs i Apeldoorn tok hun sølv på 400 meter. Hun tok med det sin første medalje i et seniormesterskap. Med tiden 50,45 var hun ett hundredel fra sin norske rekord og 7 hundredeler bak favoritten, nederlandske Lieke Klaver. Hun deltok også i VM i friidrett innendørs 2025, og fikk der bronse på 400 meter. Hun ble også nummer tre på 200 meter under Diamond League-stevnet Yangtze Delta Athletics Diamond Gala. Under Stafett-VM i friidrett 2025 kom Norge på fjerdeplass på 4 x 400 meter stafett, med Jæger på laget. I juni vant hun 300 meter under Trond Mohn Games.

Under Bislett Games senket hun sin norske rekord på 400 meter til 49,62. Hun fikk to medaljer under U23-EM i friidrett 2025 i Bergen; hun vant 400 meter med ny mesterskapsrekord på 49,74 sekunder, og hun fikk sølv på 200 meter bak britiske Success Eduan.

Hun vant 400 meter i Diamond League-stevnet Athletissima i Lausanne 20. august. Det var første gang en norsk kvinne vant en øvelse i Diamond League.

Den 28. august i stevnet Weltklasse Zürich, som var Diamond League-finale, ble hun nummer tre på 400 m og forbedret sin norske rekord til 49,49.

I VM 2025 i Tokyo kom hun på sjuendeplass på 400 meter. På 4 × 400 meter stafett forbedret Aks, Iuel, Ertzgaard og Jæger den norske og nordiske stafettrekorden fra tidligere på året, først til 3.23,84 i forsøksheatet og deretter til 3.23,71 i finalen, der de kom på sjetteplass.

### 2026
I februar 2026 løp Jæger på 50,66 under et innendørsstevne i franske Metz, fjerde raskeste tid i verden per da. 

Jæger representerte landet sitt under VM i friidrett innendørs 2026 i Toruń, Polen, 21.-22 mars. Under 400 meter kom hun seg til finalen på beste kvalifiseringstid, 50,95. Hun løp i det andre finaleheatet. For første gang var finalen i VM delt i to ganger fire løpere, i stedetfor seks i ett heat. Formålet er å unngå å bruke de to innerste banene siden svingene blir for krappe til å holde høy fart. Jæger ble utfordret av den raskt startende tsjekkiske Lurdes Gloria Manuel fra banen innenfor. Inn på andre runde der alle løperne søker inn til listen snek Manuel seg foran Jæger. Etter dette stresset Jæger, stivnet og tråkket innenfor listen i siste sving. Hun kom da helt ut av løpet og kom på 7. plass. Manuel ble verdensmester med tiden 50,76.

## Medaljer i norske mesterskap

## Jægers løp på 400 m under 50 sekunder
Per 1. oktober 2025 har Jæger løpt under 50 sekunder i 8 konkurranser. Tabellen under gir en oversikt over Jægers løp. 

## Referanser




## Eksterne lenker
*
*Henriette Jæger ha-halden.no